Finnveran kotimaan yritysrahoitus jatkuu valtion uusilla sitoumuksilla
Valtioneuvosto on päättänyt jatkaa alueellisen ja erityiskorkotuen sekä takausprovisiotuen maksamista sekä luotto- ja takaustappioiden osittaista korvaamista Finnvera Oyj:lle. Valtion sitoumukset uudistettiin vuosille 2007–2009.
Alueellisesti porrastetut valtion korkotuet ja osittaiset tappiokorvaukset ovat Finnveran rahoituksen tukimuodot, joilla edistetään erityisesti pienten ja keskisuurten yritysten toimintaa. Korkotuet alentavat yritysten Finnveran tarjoamasta riskirahoituksesta maksamaa hintaa. Luotto- ja takaustappiokorvausten ansiosta Finnvera voi ottaa enemmän riskiä kuin markkinaehtoiset rahoittajat. Sitoumuksissa on huomioitu uudet kansalliset valtiontukialueet, joiden mukaan kehitysalueet supistuvat kahteen tukialueeseen. Kansallisen tukialuejaon muutokset ovat merkittäviä, sillä kehitysalueiden väestöosuus pienenee nykyisestä 40,6 prosentista 33 prosenttiin. Tavoitteena uutta yritystoimintaa ja kasvuyrityksiä Kasvuyrityksille ja aloittaville yrityksille tarjottavan rahoituksen sekä erityislainojen osalta tappiokorvaus on tavanomaista suurempi. Finnveran tavoitteena ensi vuonna on rahoittaa noin 3 500 aloittavaa yritystä ja noin 1 000 kasvuyritystä. Uusia työpaikkoja Finnveran rahoittamissa hankkeissa arvioidaan syntyvän noin 10 500. Vuosina 2001–2005 valtion ja Euroopan aluekehitysrahaston Finnveralle maksamat korkotuet ovat olleet vuosittain keskimäärin 22 miljoonaa euroa, mutta korkotuen vähenemisen myötä se on nyt laskenut alle 20 miljoonaan ja tulee edelleen tulevina vuosina laskemaan. Valtion maksamat luotto- ja takaustappiokorvaukset ovat olleet keskimäärin noin 15 miljoonaa euroa vuodessa. Valtion vuoden 2007 talousarvioesitys sisältää kansallisiin korkotukiin 12,7 miljoonaa euroa sekä luotto- ja takaustappiokorvauksiin 21,7 miljoonaa euroa. Näiden avulla Finnvera voi ensi vuonna myöntää lainoja ja takauksia yrityksille yhteensä noin 780 miljoonaa euroa. Sitoumusmuutokset tulevat Finnveran rahoituksen osalta voimaan 1.1.2007. Finnvera voi jatkaa myös Euroopan aluekehitysrahaston rahoituksen välittämistä pk-yrityksille rakennerahastokaudella 2007–2013 sen jälkeen, kun kauppa- ja teollisuusministeriö on antanut Finnveralle luvan EAKR-rahoituksen käynnistämiseen. Lisätiedot: varatoimitusjohtaja Veijo Ojala, puh. 020 460 7405 ASIOI SÄHKÖISESTI